अपने घटते जनाधार और गिरती साख के चलते कांग्रेस की हालत अत्यंत दयनीय है। फिर भी यदि कांग्रेस सत्ता में है और २०१४ के लोकसभा चुनाव द्वारा वापसी का दंभ भर रही है तो यह बिखरे विपक्ष का ही परिणाम है। कई लोगों के मुंह से सुना है कि वास्तव में कांग्रेस को राज करना आता है। आज पार्टी के सहयोगी दलों से संबंधों और कूटनीति को देखते हुए यह मानना ही पड़ेगा कि वास्तव में कांग्रेस को राज करना आता है। मायावती हों या मुलायम, शरद पवार हों या करूणानिधि; शीर्ष नेतृत्व ने सभी क्षेत्रीय क्षत्रपों पर नकेल कस दी है और तमाम अंतरविरोधों के बावजूद सरकार चल रही है। पर क्या यह स्थिति हमेशा रहेगी? शायद नहीं। तब पार्टी और सरकार के जनसरोकार तथा जनकल्याणकारी योजनाओं का उचित क्रियान्वयन ही उसकी सत्ता में वापसी करवाएगा? सोनिया गांधी ने इसी सोच को यथार्थ के धरातल पर उतारते हुए सुधार का कदम आगे बढाया है। अब देखना है कि यह कदम कहां तक और किस किस के दर पर पहुंचते हैं?